Virallinen lehti nro C 167 , 01/06/1998 s. 0196



B4-0455, 0456, 0457, 0458 ja 0460/98 Päätöslauselma Euro*Välimeri-sopimuksista Euroopan parlamentti, joka - ottaa huomioon aiemmat päätöslauselmansa Barcelonan konferenssin seurannasta, - ottaa huomioon suhteista Maghreb-maihin ja Pohjois-Afrikan arabivaltioiden liittoon ja suhteista Mashrek-maihin ja Persianlahden valtioihin vastaavien valtuuskuntien 26. helmikuuta 1998 pitämän yhteisen kokouksen MEDA- ja MED-ohjelmista, A. on huolestunut Euro-Välimeri-kumppanuushankkeen täytäntöönpanon hitaudesta ja sen yhteydessä kohdatuista vaikeuksista, B. muistuttaa, että ihmisoikeuksien edistäminen ja kunnioittaminen ovat Euro-Välimeri-yhteistyön tärkeitä periaatteita, C. ottaa huomioon ulkoministerien (15 + 12) kokouksen, joka pidetään Palermossa 3. ja 4. kesäkuuta 1998 ja jonka esityslistalla on Barcelonassa alulle pannun Euro-Välimeri-prosessin uudelleenkäynnistäminen, D. korostaa Euro-Välimeri-kumppanuuden tärkeyttä ja sitä, että tätä prosessia on vietävä eteenpäin kaikkien niiden maiden kanssa, jotka noudattavat Barcelonan julistuksessa ilmaistuja rauhan ja yhteistyön periaatteita, ja katsoo, että Barcelonan prosessin on oltava EU:n ulkopolitiikan kiinteä osa, E. katsoo, että perusteilla oleva Välimeren alueen asioiden foorumi on huomattava väline poliittisen vuoropuhelun ja Euro-Välimeri-suhteiden strategian syventämiseksi, F. ottaa huomioon, että MEDA-rahastot ja MED-ohjelmat ovat välttämättömiä prosessin konkreettisen kehityksen kannalta ja etenkin komission MED-Urbs-, MED-Media- ja MED-Campus-ohjelmille antaman uuden ponnen kannalta, G. on vakuuttunut siitä, että Israelin on noudatettava Lähi-idän rauhanprosessiin liittyviä sitoumuksia, jotka maa teki marraskuussa 1995 annetun Barcelonan julistuksen ja Oslon sopimusten yhteydessä, H. on tietoinen siitä, että Lähi-idän rauhanprosessin suhteen kohdatut ongelmat vaikeuttavat yhä enemmän Barcelonan prosessia; 1. Uskoo, että Välimeren alueen vakaus ja vauraus ovat strategisen tärkeitä Euroopan unionille, ja katsoo, että poliittista vakautta ja turvallisuutta on lisättävä demokraattisten instituutioiden avulla sekä ihmisoikeuksien kunnioituksen ja oikeusvaltion periaatteiden noudattamisen kautta; 2. Toivoo, että Euro-Välimeri-yhteistyö pääsee uuteen vauhtiin Barcelonan julistukseen sisältyvien sitoumusten noudattamisen kautta; toiveena on, että kaikki Välimeren rannikkovaltiot saadaan noudattamaan siinä ilmaistuja periaatteita; 3. Pyytää jäsenvaltioita viipymättä ratifioimaan jo tehdyt Euro-Välimeri-sopimukset ja toivoo joustavampaa asennetta käynnissä olevissa neuvotteluissa ja jo ratifioitujen sopimusten täytäntöönpanossa; 4. Pyytää neuvostoa ottamaan huomioon Välimeren kolmansien maiden huolestuneisuuden pitäen mielessä, tietäessä, että kumppanuusmaiden talous ja niiden maataloustuotteiden ja maatalouden jalostustuotteiden viennin kehittyminen riippuu suuresti niiden tärkeimmän kumppanin, Euroopan unionin, asenteesta; 5. Kehottaa komissiota valvomaan tarkasti näiden sopimusten täytäntöönpanoa taloudellisen siirtymävaiheen sosiaalisten vaikutusten vähentämiseksi; 6. Kehottaa harjoittamaan erityistä yhteistyötä toteutettaessa huumausaineiden, terrorismin ja rahanpesun vastaisia toimia; 7. Kehottaa komissiota tekemään ympäristöalan erityisohjelmaa koskevan ehdotuksen, joka liittyy erityisesti sellaisiin toimenpiteisiin, joiden avulla varmistetaan kestävä kehitys Välimeren alueella; 8. Ehdottaa siirtolaispolitiikan ja sosiaaliasioiden sisällyttämistä Euro-Välimeri-kumppanuuteen; 9. Pyytää neuvostoa pitämään mielessä, että kumppanuusmaissa on välttämätöntä saada aikaan edistystä ihmisoikeuksien ja perusoikeuksien kunnioittamisen alalla ja että ihmisoikeusjärjestöjen, hallitusten ja Euroopan unionin välistä vuoropuhelua on edistettävä; 10. Pyytää komissiota ilmoittamaan, mitä konkreettisia toimenpiteitä se on toteuttanut parantaakseen Välimeren maiden yhteistyöhankkeiden hallinnon valvontaprosessin kaikissa vaiheissa; 11. Panee merkille, että kolme MED-ohjelmaa on käynnistetty uudelleen (MED-Urbs, MED-Campus ja MED-Media), ja toivoo saavansa vahvistuksen sille, että Euroopan unioni on sitoutunut tukemaan taloudellisesti assosiointisopimusten edellyttämää talouden siirtymävaihetta MEDA-ohjelman päättymisen jälkeenkin; panee merkille valinnan perustaa MED-sihteeristö, jota hallinnoisi pääosasto I B ja jonka tehtävänä on tutkia vuodeksi 1996 valittuja hankkeita; toivoo, että arviot tehtäisiin uusien hajautettua yhteistyötä koskevien hallinnollisten normien perusteella; 12. Pyytää unionin puheenjohtajavaltiota jatkamaan diplomaattisia pyrkimyksiä Lähi-idän rauhanprosessin käynnistämiseksi uudelleen; 13. Katsoo, että Israelin hallituksen päätös olla hyväksymättä Yhdysvaltain kutsua uusiin neuvotteluihin Palestiinan itsehallintoviranomaisen kanssa vaikeuttaa rauhanprosessin uudelleenkäynnistämistä entisestään; 14. Korostaa, että kansalaisyhteiskunnalla on ratkaiseva merkitys kumppanuusmaissa, varsinkin Algeriassa; korostaa, että kumppanuusmaiden ja EU:n jäsenvaltioiden kansalaisten yhteistyötä on edistettävä; 15. Toivoo, että Algeriassa terrorismin torjunnassa ja siviiliväestön välttämättömässä suojelussa noudatetaan oikeusvaltion periaatteita; pyytää lisäämään yhteistyötä terrorismin torjumiseksi ja katkaisemaan erityisesti Euroopassa sijaitsevien algerialaisterroristien tukikohtien rahoituksen; 16. Kehottaa neuvostoa etsimään keinoja jatkaa neuvotteluja Algerian hallituksen kanssa ja vahvistamaan jälleen kerran poliittisen vuoropuhelun merkityksen; 17. Kehottaa puhemiestään välittämään tämän päätöslauselman neuvostolle, komissiolle ja Barcelonan julistuksen allekirjoittajavaltioiden hallituksille.